PKP masuk fasa ‘keras’
PUTRAJAYA: Penguatkuasaan Polis Diraja Malaysia (PDRM) kini memasuki fasa
‘keras’ dalam usaha memastikan masyarakat patuh kepada pelaksanaan Perintah
Kawalan Pergerakan (PKP), kata Menteri Kanan (Kluster Keselamatan) Datuk Seri
Ismail Sabri Yaakob. Beliau berkata meskipun terdapat penurunan jumlah penahanan individu dalam
pemeriksaan dan sekatan jalan raya, namun masih ramai yang berdegil dalam
mematuhi PKP.    “Mulanya berlembut dan menasihati, selepas itu bertukar kepada tegas
dan kini mod pihak polis adalah keras, jadi kita harap rakyat patuh
(PKP),” katanya pada sidang media selepas Mesyuarat Jawatankuasa Khas
Menteri-menteri Mengenai PKP di Putrajaya semalam. Mengenai status pemeriksaan dikendalikan polis, Ismail Sabri yang juga
Menteri Pertahanan berkata,  562 individu
ditahan semalam berbanding 583 pada Selasa sekali gus menunjukkan terdapat
penurunan dari segi tangkapan. “Jika 3.6 peratus trend penurunan ini menunjukkan pematuhan rakyat kepada
perintah, maka ianya adalah satu perkara yang baik dan sebenarnya ditunggu-tunggu
pihak kerajaan kerana rakyat telah pun sedar tentang tanggungjawab mereka untuk
mematuhi setiap arahan yang dikeluarkan kerajaan,” katanya.  Sepanjang PKP dilaksanakan sehingga ke hari ini, beliau berkata seramai
4,189 individu ditahan dengan 1,449 individu daripada mereka telah pun dituduh
di mahkamah termasuk atas kesalahan mengganggu dan menghalang pihak berkuasa
melaksanakan tugas. Tegasnya, sebanyak 687 sekatan jalan raya telah dilaksanakan semalam
melibatkan pemeriksaan terhadap 380,342 kenderaan selain pemeriksaan ke atas
3,791 premis perniagaan. Sementara itu, ditanya andai kerajaan telah bersedia untuk melanjutkan PKP
apabila tamat pada 14 April ini, Ismail Sabri berkata perkara itu akan diteliti
Kementerian Kesihatan terlebih dahulu dengan mengambil kira situasi semasa pada
jumlah kes positif COVID-19. Tegasnya, faktor jumlah individu yang tidak mematuhi PKP itu juga turut
diambil kira sebelum sebarang keputusan untuk melanjutkannya dibuat kerajaan. “Alhamdulillah kalau kita lihat daripada laporan Kementerian Kesihatan
trend dari segi jumlah positif tu tidak meningkat tetapi masih mendatar,”
katanya. Malaysia, yang pertama kali menguatkuasakan PKP pada 18 Mac lepas
melanjutkan perintah kawalan itu sehingga 14 April dengan prosedur operasi yang
lebih ketat, dalam usahanya memerangi wabak COVID-19, selepas fasa pertama
berakhir 31 Mac.

Pelaksanaan PKP itu sebagai usaha untuk memutuskan
rantaian jangkitan dalam komuniti, antara lain menyaksikan penguatkuasaan
sekatan perjalanan keluar dari negeri masing-masing termasuk ke luar negara,
serta tiada aktiviti di rumah ibadat, sekolah dan institut pengajian
tinggi.-Bernama



 
See author's posts
